# Strahinja Pavlović

Strahinja Pavlović
Страхиња Павловић|  |
| Lični podaci |
| Datum rođenja | 24. svibnja 2001. |
| Mjesto rođenja |  Šabac, Srbija (tada  SR Jugoslavija) |
| Državljanstvo |  srpsko-crnogorsko (1992–2006)  srpsko (2006–) |
| Visina | 1.94 m |
| Pozicija | stoper |
| Informacija o klubu |
| Trenutni klub |  Milan |
| Broj na dresu | 31 |
| Profesionalni klubovi\* |
|

|  |  |  |
| --- | --- | --- |
| **Godine** | **Klub** | **Uta. (gol.)** |
| 2019 – 2020 |  Partizan | 37 (1) |
| 2020 – 2022 |  Monaco | 8 (0) |
| 2021 | →  Cercle Brugge | 11 (1) |
| 2022 | →  Basel | 10 (0) |
| 2022 – 2024 |  Red Bull Salzburg | 49 (2) |
| 2024 – |  Milan | 0 (0) |
| **Nacionalna reprezentacija\*\ |
| **Godine** | **Reprezentacija** | **Uta. (gol.)** |
| 2020 – |  Srbija | 38 (2) |

 |
| \* Nastupi i golovi u profesionalnim klubovima koji se računaju samo za službene utakmice i tačni su do 31.7.2024.  |

**Strahinja Pavlović** (ćirilica: Страхиња Павловић; Šabac, 24. maja 2001) srpski je fudbaler, koji trenutno nastupa za Milan. Visok je 194 centimetra i igra na poziciji štopera.

## Karijera

### Partizan

#### Sezona 2018/19: priključenje seniorskom pogonu

Strahinja Pavlović je fudbal počeo da trenira u rodnom Šapcu, sa šest godina starosti. Svoje prve fudbalske korake načinio je u lokalnom klubu, Savacijumu, gde se zadržao do leta 2015. Njegove partije u toj ekipi bile su primećene od strane sportskog sektora Partizana, te se beogradskom klubu priključio posredstvom Dušana Trbojevića i Slađana Šćepovića. Ukupno iznos trening kompenzacije iznosio je 324 hiljade dinara. Sa odgovarajućom selekcijom Partizana učestvovao je na *Turniru prijateljstva*, a nedugo zatim i zvanično pristupio pionirima tog kluba. Godinu dana kasnije, ustupljen je filijali, Teleoptiku, gde je u sezoni 2016/17. bio član ekipe mlađih kadeta. Po povratku u Partizan, sledeće takmičarske godine nastupao je za kadetsku selekciju, koja je sezonu okončala na drugoj poziciji, uz jednak broj osvojenih bodova sa vodećom Crvenom zvezdom.

U jesen 2018, Pavlović je priključen treninzima prvog tima Partizana, kod trenera Zorana Mirkovića, prethodno potpisavši profesionalni ugovor sa klubom u trajanju od tri godine. Početkom naredne godine, Pavlović se odazvao prvoj prozivci Partizana nakon zimske pauze. Nešto kasnije nastupio je na prvoj kontrolnoj utakmici u 2019, protiv Teleoptika, a zatim se našao i na spisku igrača za pripreme u Beleku. Tokom pripremnog perioda, Pavlović je nastupio na 4 pripremne utakmice, protiv Slovana iz Libereca, Krakovije, Šahtjora iz Donjecka, te ekipe Krila Sovjetov iz Samare. Mirković je na tim utakmicama Pavlovića dva puta koristio od početka, dok je na preostala dva susreta u igru ulazio sa klupe. Na generalnoj probi, protiv Mladosti iz Doboja kod Kaknja, Pavlović nije bio u protokolu. Na otvaranju prolećnog dela prvenstva Srbije, protiv protiv OFK Bačke u Bačkoj Palanci, Pavlović je takođe izostavljen iz protokola. Nakon povrede Svetozara Markovića na tom susretu, Pavlović je nekoliko dana kasnije najavljen kao debitant za utakmicu 23. kola Superlige Srbije u sezoni 2018/19, protiv Proletera iz Novog Sada. Pavlović se na tom susretu, odigranom 23. februara 2019, našao u startnoj postavi Partizana, a na terenu je proveo svih 90 minuta. Partizan je utakmicu dobio rezultatom 3ː0, dok je Pavlović javno opomenut. Nedelju dana kasnije, 2. marta iste godine, Pavlović je odigrao svoj prvi Večiti derbi, a u trenutku odigravanja utakmice njegova starost bila je 17 godina i 282 dana. Kao i na utakmici prethodnog kola, Pavlović je i na tom susretu dobio žuti karton. Kasnije, u nastavku takmičenja, Pavlović se ustalio u postavi Partizana, te je odigrao sve utakmice do reprezentativne pauze sredinom marta, uključujući i susret četvrtine finala Kupa Srbije, protiv Napretka u Kruševcu.

Pavlović je na 160. Večitom derbiju dobio dva žuta kartona, zbog čega je isključen u 90. minutu utakmice
Po povratku sa reprezentativne pauze, novoizabrani trener Partizana, Savo Milošević, Pavlovića nije uvrstio u protokol utakmice 28. kola Superlige Srbije, protiv Napretka u Kruševcu. Nakon utakmice saopšteno je da je Pavlović taj susret propustio zbog povrede. U sastav se vratio za susret pretposlednjeg kola regularnog dela prvenstva, kada je Partizan ostvario pobedu od 3ː2 nad ekipom Čukaričkog. Na utakmici drugog kola doigravanja, protiv ekipe Radničkog u Nišu, Savo Milošević je Pavlovića, koji je u tom trenutku imao tri žuta kartona, izostavio iz protokola. U sledećem kolu odigran je 160. Večiti derbi, drugi zaredom koji je Pavlović započeo na terenu. Na toj utakmici mu je sudija Novak Simović pokazao dva žuta kartona, zbog čega je u poslednjem minutu regularnog dela utakmice isključen sa terena. Na utakmici pretposlednjeg kola, protiv Vojvodine, Pavlović je najpre napravio prekršaj nad Dejanom Zukićem, koji je realizovao Milan Đurić, a potom iznudio jedanaesterac za svoj tim, koji je Emil Rockov odbranio Goranu Zakariću. Zbog četvrtog žutog kartona, koji mu je pokazan na tom susretu, Pavlović je propustio zatvaranje sezone u Superligi Srbije, protiv ekipe Proletera. Dan pre svog punoletstva, 23. maja 2019. godine, Pavlović je osvojio prvi trofej u profesionalnoj karijeri sa Partizanom, minimalnom pobedom nad Crvenom zvezdom u Finalu Kupa Srbije na Stadionu Rajko Mitić.

## Reprezentacija

### Mlađe selekcije

Tokom 2014, Pavlović je nastupao za selekciju Zapadne Srbije u svom uzrastu. U aprilu naredne godine, Pavlović je pozvan na prvo trenažno okupljanje mlađe pionirske selekcije, kao član šabačkog Savacijuma. Pavlović je dobio poziv Vladimira Ješića u sastav mlađe kadetske reprezentaciju Srbije, za prijateljske utakmice protiv odgovarajuće selekcije Češke. Na drugoj od njih, odigranoj 20. oktobra 2016, Pavlović je upisao svoj debitantski nastup, ušavši u igru umesto Bojana Balaža u 65. minutu utakmice. Početkom maja naredne godine, Pavlović je izostavljen sa prvobitnog spiska učesnika za međunarodni turnir „Miljan Miljanić“, dok je na otvaranju tog takmičenja nastupio ulaskom u igru umesto Stefana Radmanovca u 73. minutu utakmice protiv Finske. Usled zabrane Crvene zvezde svojim igračima da nastupe na sledećem susretu, Pavlović je narednog dana uvršen u startnu postavu. Pobedom nad selekcijom Kazahstana, u kojoj je Pavlović pogodio za konačnih 4 : 0, Srbija je sa 4 boda iz dve utakmice osvojila prvo mesto na tom turniru. U septembru 2017, pod vođstvom istog selektora, Pavlović je dobio poziv u kadetsku reprezentaciju za dve provere protiv Jermenije, od kojih je jednom u igru ušao sa klupe, a drugi susret počeo na terenu. Pavlović je, potom, dobio poziv za prvi krug kvalifikacija za Evropsko prvenstvo. Na prvoj utakmici te faze takmičenja, igru je ušao umesto Ivana Ilića u 51. minutu, a nešto kasnije postigao šesti od ukupno sedam pogodaka Srbije na toj utakmici. Tri dana kasnije, nastupio je i protiv Norveške, takođe kao rezervista. Krajem avgusta 2018, Pavlović je dobio poziv selektora omladinske reprezentacije Srbije, Nenada Sakića, za tradicionalni turnir „Stevan Ćele Vilotić“. Na otvaranju tog turnira, 6. septembra iste godine, protiv selekcije Mađarske, Pavlović je zabeležio svoj prvi nastup za ekipu Srbije u uzrastu do 19 godina starosti, kao član godinu dana mlađe generacije. Početkom decembra 2018, Pavlović je dobio poziv selektora mlađe omladinske reprezentacije, Ivana Jevića, za turnir u Izraelu, na kom kasnije nije nastupao. Porazom u drugom kolu elitne runde kvalifikacija za evropsko prvenstvo, Pavlović je sa selekcijom do 19 godina starosti eliminisan iz daljeg takmičenja u martu 2019. Poslednje kolo kvalifikacionog ciklusa, protiv ekipe Italije, Pavlović je propustio usled suspenzije zbog akumuliranih žutih kartona. Selektor mlade reprezentacije Srbije, Nenad Milovanović, pozvao je Pavlovića na okupljanje pred početak kvalifikacionog ciklusa za Evropsko prvenstvo. Debitovao je protiv Rusije 6. septembra 2019. godine, kada je Srbija poražena minimalnim rezultatom. Nekoliko dana kasnije odigrao je i čitav susret sa Letonijom koji je završen rezultatom 1 : 1. Pavlović je nakon smene Milovanovića bio i na prvom spisku Ilije Stolice narednog meseca, a zatim odigrao utakmice protiv Bugarske i Poljske. Pavlović je i u novembru bio na spisku Ilije Stolice, ali je potom zbog povrede propustio susrete sa Estonijom i Rusijom. U septembru naredne godine, Pavlović nije bio na spisku igrača, usled obaveza u seniorskom timu.

### Seniorski sastav

U avgustu 2020, Pavlović je uvršen na spisak igrača koje je selektor Srbije, Ljubiša Tumbaković, pozvao za početak takmičenja u Ligi nacija. Svoj debitantski nastup ostvario je protiv Rusije na Stadionu Lav Jašin u Moskvi. Tada je na terenu proveo 65 minuta, posle čega je umesto njega u igru ušao kapiten Aleksandar Kolarov. Srbija je poražena rezultatom 3 : 1. Tri dana kasnije, Pavlović je odigrao čitav susret sa Turskom na Stadionu Rajko Mitić koji je završen bez pogodaka. Tumbaković je Pavlovića uvrstio na spisak reprezentativaca i za utakmice u oktobru iste godine. Takođe, posle četiri utakmice koje je odigrao 2020, Pavlovićevo ime našlo i na prvom spisku novog selektora, Dragana Stojkovića Piksija početkom marta naredne godine. Svoj prvi pogodak za reprezentaciju Srbije Pavlović je postigao na prijateljskoj utakmici sa Jamajkom, odigranoj 7. juna 2021. godine u Japanu.

## Način igre

### Formiranje i seniorski počeci

*Malo je levonogih štopera kao što je naš Strahinja Pavlović. Takvog igrača Evropa želi. Ima sve predispozicije, mada mora da radi na sebi. Drčan je, bezobrazan, što mi se baš sviđa. Ima stav. Vidim u njemu lidera u kratkom periodu.*
—Milan Smiljanić, februar 2019.

Strahinja Pavlović je 194 centimetra visoki fudbaler, koji je u seniorskoj konkurenciji debitovao na poziciji centralnog odbrambenog igrača. Tokom razvoja u mlađim kategorijama, Pavlović je u različitim sistemima bio korišćen na više različitih pozicija, u svim linijama tima. Klubu je pristupio kao rešenje na poziciji zadnjeg veznog igrača, ali je usled povrede prezimenjaka Lazara, kasnije igrao i u prednjem delu veznog reda. Korišnjen je i na bočnoj poziciji, odnosno u špicu napada. Trener Slađan Šćepović mu je dodelio ulogu levog štopera, koja se smatra deficitarnom u modernom fudbalu. U mlađim kategorijama Partizana, Pavlović se razvijao kao fudbaler sa agresivnim stilom igre i fizičkom nadmoćnošću u duelima.

Treninzima prvog tima Partizana Pavlović je priključen ujesen 2018. godine, kao najtalentovaniji štoper u klupskoj školi, prema oceni sportskog sektora. Potpisavši trogodišnji profesionalni ugovor, Pavlović je predstavljen kao klupski projekat, te označen kao naslednik Nikole Milenkovića, koji je iz Partizana ostvario unosan međunarodni transfer. Pavlović se, početkom naredne godine, odazvao prvoj prozivci trenera Zorana Mirkovića i kasnije sa klubom prošao kompletne zimske pripreme. Tokom tog perioda odigrao je 4 prijateljske utakmice, a trener Mirković ga je koristio u različitim tandemima, sa svim raspoloživim igračima na koje je računao za pozicije u centralnom delu odbrambene linije. Pavlović je, potom, licenciran za drugi deo sezone 2018/19. u Superligi Srbije, a nakon povrede Svetozara Markovića, Pavlović je uvršen u najužu konkurenciju za seniorski sastav Partizana. U postavi prvog tima na zvaničnom susretu prvi put se našao na utakmici 23. kola, protiv novosadskog Proletera. Partizan je na tom susretu pobedio rezultatom 3ː0, dok je Pavlović odigrao čitavu utakmicu i dobio žuti karton. Nekoliko dana kasnije, sa 17 godina i 282 dana starosti, Pavlović je odigrao svoj prvi Večiti derbi, kada je takođe sankcionisan, zbog prekršaja nad Ričmondom Boaćijem.

*Od kada se on nama pridružio, ja sam video da je u pitanju mlad momak pun samopouzdanja, da veruje u sebe i da zna koji su njegovi kvaliteti. On je od prvog momenta ušao u trening sa nama bez ikakvog respekta. čestitao bih mu ovom prilikom. Mogu da kažem da je Boaćija, koji je najbolji špic u našoj ligi, da ga je poništio totalno. Za jednog sedamnaestogodišnjaka to je velika stvar.*
—Danilo Pantić, utisci 159. Večitog derbija.

Igra Pavlovića na toj utakmica ocenjena je kao zadovoljavajuća, ali mu je zamerena reakcija kod pogotka protivnika i gubljenje direktnih okršaja sa Milanom Pavkovim u drugom poluvremenu, te rizikovanje isključenja nakon dobijenog žutog kartona. Mediji su Pavloviću najčešće dodeljivali ocenu 7, ili veću. U sledećem kolu, protiv niškog Radničkog, Partizan je poražen minimalnim rezultatom, a jedini pogodak postignut je nakon loše intervencije Pavlovića. Pavlović je prve tri utakmice kao profesionalac odigrao u paru sa Markom Valijenteom, koji se tako pomerio na poziciju desnog štopera. Usled suspenzije zbog kartona, Valijente je propustio utakmicu protiv Voždovca na krovu Tržnog centra, a Pavlović je na toj utakmici nastupio u tandemu sa Bojanom Ostojićem. Partizan je utakmicu izgubio golom Dragoljuba Srnića, a Pavlović je dobio svoj 3. žuti karton na 4. utakmici u sastavu.

### Profesionalni fudbal

*Po konstituciji su identični. Jedino se razlikuju po tome što je Milenković dešnjak, a Pavlović igra levom nogom. Oduševljava me njegova spremnost da uči, sluša Valijenteove i moje savete.*
—Bojan Ostojić, o Strahinji Pavloviću i Nikoli Milenkoviću, april 2019.

Nakon nekoliko utakmica u prvoj postavi Partizana, mediji su preneli da za Pavlovića postoji interesovanje klubova iz Liga petice, te se licitiralo cenama od nekoliko miliona evra. Kao najozbiljniji konkurent tada je naveden italijanski Juventus. U analizi igre Partizana nakon povrede Svetozara Markovića, do reprezentativne pauze u martu mesecu, primećeno je da je ekipa primila šest golova na pet prvenstvenih utakmica, dok je sa njim na terenu ekipa sačuvala svoju mrežu na 14 od ukupno 21 susreta. Marković je ocenio da se njegov mlađi saigrač dobro uklopio u seniorski sastav. Nakon smene Zorana Mirkovića, Pavlović je član startne postave bio i kod Žarka Lazetića, a kasnije i Sava Miloševića. Kao jednog od svojih fudbalskih uzora, Pavlović je označio Đorđa Kjelinija, dok je na ulasku u prvi tim Partizana zadužio je dres sa brojem 3, koji je taj igrač nosio u najvećem delu karijere. Na utakmici pretposlednjeg kola Superlige Srbije, protiv Vojvodine, Pavlović je odbrambenu liniju činio sa Svetozarom Markovićem, Zlatanom Šehovićem i Nemanjom R. Miletićem, koja je tako predstavljala jednu od najmlađih u 21. veku. Pavlović je na toj utakmici najpre skrivio jedanaesterac za Vojvodinu, a potom iznudio i penal za svoj tim. Partizan je tada pobedio rezultatom 2:1. U svom tesktu za italijanski portal *Kalčomerkato*, novinar Andrea Distaso predstavio ga je kao fudbalera sa izraženom taktičkom inteligencijom, kojom nadoknađuje nedostatak brzine. Upoređen je sa Nemanjom Vidićem, nekadašnjim reprezentativcem Srbije, koji je takođe nastupao na poziciji štopera.

## Trofeji i nagrade

Partizan
* Kup Srbije: 2018/19.

## Reference

## Vanjske veze

* Strahinja Pavlović na sajtu Soccerway (`en`)
* Strahinja Pavlović na sajtu Soccerbase  (`en`)
* Strahinja Pavlović na sajtu *National-Football-Teams.com* (`en`) (`de`)
* Strahinja Pavlović na sajtu Soccer.ru (`ru`)
* Strahinja Pavlović na Instagramu
* Đ, M. (27. 2. 2020). „Ko su najskuplji mladi fudbaleri Srbije, Hrvatske, BiH?”. *givemesport.com* (B92). Pristupljeno 28. 2. 2020.
* Joksić, Aleksandar (30. 6. 2020). „INTERVJU – Strahinja Pavlović: Moj put od Humske, preko Rima, do Monaka! Vidim sebe s najboljima”. mozzartsport.com. Pristupljeno 30. 6. 2020.